Drie sterf toe krans op strand meegeeNooddienswerkers ruim op nadat die krans by die strand in Encinitas, in Kalifornië, meegegee het. (Foto: Denis Poroy/AP) ŉ Gewilde branderrystrand was Saterdag nog gesluit nadat ŉ krans ineengestort het en tonne sandsteen op strandgangers geval het. Drie mense is dood. ŉ Tien meter lange blad het Donderdag van die krans afgestort en op die sand by Grandview Beach, noord van San Diego in die VSA, te lande gekom. ŉ Helikopter van die nuuskanaal KNSD het beeldmateriaal gewys van strandstoele, handdoeke, branderplanke en strandspeelgoed wat besaai in die sand gelê het. Besoekers en lewensredders het na die hoop rommel, wat glo duisende tonne weeg, gehaas om slagoffers so gou moontlik te help uitgrawe. “Ek het mense gesien, lewensredders wat verbete probeer om mense uit die gemors te grawe,” het Jim Pepperdine, wat naby die strand woon, aan die San Diego Union-Tribune gesê. Pepperdine het gesê hy het ook gesien hoe mense ŉ bewustelose vrou probeer bybring, voordat haar liggaam met iets bedek is. ŉ Vrou het op die toneel gesterf en nog twee later in hospitale, het die stad in ŉ verklaring gesê. Nóg ŉ slagoffer is na ŉ hospitaal geneem en ŉ ander is op die strand behandel. Nie een van die slagoffers was kinders nie. Reddingshonde is gebruik om na nog moontlike slagoffers te soek, terwyl swaar masjinerie ingespan is om die rommel te skuif. Teen laat Vrydagaand is geen verdere liggame gevind nie. Die strand word bereik deur ŉ stel houttrappe wat lei vanaf ŉ parkeerterrein bo die strand. Huise bo-op die krans is nie in gevaar nie, het die brandweerhoof, Mike Stein, gesê. Die krans is egter steeds onstabiel en dit het die soektog bemoeilik. In suidelike Kalifornië gee kranse jaarliks dikwels mee, maar vandeesweek se voorval is beskryf as een van die ernstigste nog.